યકૃતની રચનાઃ યકૃતના રોગોની ચર્ચા કરતાં પહેલાં યકૃતની રચના સમજી લેવી જોઈએ. યકૃત આમ તો લીવર એ અંગ્રેજી નામે જ વધુ પ્રચલિત છે. લોકભાષામાં તેને કલેજું કે કાળજું પણ કહે છે. યકૃત શરીરની સૌથી મોટી નલિકાઓની ગ્રંથિ છે. તે પેટના પોલાણમાં જમણી બાજુએ, ઉદરપટલને અડીને આવેલું છે. તેનો રંગ તપખીરિયો હોય છે. એક ઊભા ચીરાથી તેનો ડાબો અને જમણો એમ બે ભાગ પડે છે. ડાબા ભાગ કરતાં જમણો ભાગ આશરે છ ગણો મોટો હોય છે. જમણો ભાગ જાડો અને ઊપસેલો હોય છે. ડાબો ભાગ સાંકડો હોય છે. અને તેના વડે જઠરનો કેટલોક ભાગ ઢંકાઈ જાય છે. યકૃતનો ઉપરનો ભાગ બહિર્ગોળ હોય છે અને નીચેનો ભાગ ખરબચડો હોય છે. યકૃતના બે ભાગની વચ્ચે, યકૃતની નીચલી બાજુએ રીંગણા જેવા આકારની પિત્તાશય નામની કોથળી હોય છે.